กรมศุลเร่งอุดรูรั่วทำเป้าภาษี
กรมศุลเข้มตรวจสินค้านำเข้าเลี่ยงภาษี เร่งเก็บรายได้ให้ถึงเป้า 1.14 แสนล้าน
18 ส.ค. 2559

กรมศุลเข้มตรวจสินค้านำเข้าเลี่ยงภาษี เร่งเก็บรายได้ให้ถึงเป้า 1.14 แสนล้าน
นายกุลิศ สมบัติศิริ อธิบดีกรมศุลกากร เปิดเผยว่า การเก็บภาษีปีงบประมาณ 2559 คาดว่าจะได้ใกล้เคียงเป้าหมาย 1.14 แสนล้านบาท แม้ว่ากรมจะได้รับผลกระทบจากการลดภาษีสินค้าไอที ทำให้ภาษีหายไป 1,200 ล้านบาท แต่กรมได้เร่งเพิ่มประสิทธิภาพการเก็บภาษี โดยการอุดช่องรั่วตามนโยบายของนายสมคิด จาตุศรีพิทักษ์ รองนายกรัฐมนตรี
ทั้งนี้ ได้มีการเรียกประชุมผู้บริหารเพื่อเร่งอุดช่องรั่วไหลการเก็บภาษี ตั้งแต่ตรวจสอบสินค้านำเข้ากลุ่มที่มีความเสี่ยง ได้แก่ สินค้าเกษตร แฟชั่น สุรา รถยนต์ และเหล็ก รวมถึงมีการสุ่มตรวจการเสียภาษีที่ถูกต้องด้วย
นอกจากนี้ ได้ตรวจสอบแบบฟอร์มการนำเข้าสินค้า ไม่ให้มีการนำเอกสารปลอมเพื่อนำขอลดหย่อนภาษี ทั้งแบบฟอร์มถิ่นกำเนิด แบบฟอร์มได้รับสิทธิการส่งเสริมการลงทุนจากคณะกรรมการส่งเสริมการลงทุน รวมถึงเข้มงวดการสำแดงราคาสินค้านำเข้าไม่ให้ต่ำกว่าเป็นจริง และส่งเจ้าหน้าที่ส่วนกลางเข้าไปตรวจสอบเพื่อถ่วงดุลการทำงานด้วย
“ขณะนี้กรมมีการตรวจสอบการเก็บภาษีเป็นรายวัน โดยตั้งเป้าการอุดรูรั่วภาษีทั้งหมดจะทำให้การเก็บภาษีในช่วงที่เหลือของปีงบประมาณ 2559 เพิ่มขึ้น และให้ถึงเป้าหมายที่ตั้งไว้” นายกุลิศ กล่าว